שלום רב,

חבלה בשיניים שכיחה מאוד. מחקרים שונים מדווחים על כ-30 אחוז מהילדים, עד גיל 18, חווים חבלה בשיניים, כמו למשל, התנגשות עם מרצפת בעת נפילה או החלקה, או מכה ממרפק של חבר בעת משחק. במרבית המקרים, אנחנו כלל לא יודעים או זוכרים את אירוע החבלה, אולם סימניה יכולים להופיע שנים רבות אחר-כך. למשל, שן שיכולה להאפיר לפתע, ללא שום סיפור מוכר של חבלה, היא כמעט בכל המקרים תוצאה מחבלה בעבר שלא דווחה. בסוף, בחלק מהמקרים, נזכרים. כמעט ולא ידוע על סיבות פנימיות לשינוי צבע שן, להוציא עששת. כל שינוי צבע שן, גם אם אינו מלווה בכאב, דורש בדיקה. רצוי מאוד לפנות למומחה/מומחית לטיפולי שורש, האמונים ביותר על טיפולים במקרים שכאלו.

חבלה שמוגדרת רצינית יותר, גורמת לתזוזה של השיניים בתוך המרחב של הלסת – פנימה, הצידה, או החוצה, ללא ניתוק השן מהפה, ובמקרים חמורים יותר, השן או השיניים ניתקו ממקומן ויצאו מחלל הפה לסביבה. אין ספק שמדובר בטראומה או חבלה לא פשוטה, עם השלכות עתידיות מורכבות ביותר, אך יש לזכור שכיום, מכלול מקצוע רפואת השיניים, על כל ההתמחויות שלו (לילדים, ליישור שיניים, לטיפולי שורש, למחלות חניכיים לשיקום ולכירורגיה פה ולסתות), יכול לתת למצב הזה, חמור ככל שיהיה, פתרון, על מנת שעוצמת הטראומה הפיסית וכמובן גם הנפשית תפחת, תועם או אפילו תיעלם. יש לזכור שמדובר בהליך ארוך ומורכב, שדורש משאבים גדולים ביותר. זמן, הוא משאב חשוב, ולכן הטראומה לא רק גורמת לדאגה, היא, בין היתר משנה סדרי יום. לפתע צריך להגיע למרפאות שיניים בשעות העבודה, לנוע ולתאם זמני ביקור בין רופאים שונים ועוד. כמובן שעלותה יחסית גבוהה.

סבלנות היא מילת המפתח. שום הליך אינו יכול להיות בצורה של זבנג וגמרנו. בעיקר חייבים לתאם ציפיות. כאשר מדובר על תיאום ציפיות יש להבין, שלמרות שחלק מהרופאים נושא את התואר מומחה, הם אינם יכולים לנבא מה יקרה בפועל: האם השן שנחבלה וטופלה, אכן תיקלט ותתנהג כמו כל שן, או שהיא תיקלט לתקופה קצרה או ארוכה יחסית, אבל בסופו של דבר יהיה צורך להחליפה בשתל ושן מלאכותית. או ששן שיצאה שזזה בעצם, או שהשורש שלה נשבר, תוכל להגיע למקום בו הייתה לפני האירוע, תשנה או לא תשנה את הצבע שלה, יהיה צורך בטיפול שורש מורכב ועוד. במקרים רבים של שיניים צעירות, שלא עפו מהפה יהיה צורך בטיפולים רבים אצל האנדודונט/ית שינסה/תנסה לשמור על תהליך התפתחות השורש, כך שהשן תישאר זמן רב בפה וכן אצל האורתודונט/ית על מנת לשפר את מיקומה תוך כדי תהליך ההבראה במטרה למנוע את החיבור בין השן לעצם, אולם לא בטוח שיקרה.

במרבית המקרים של תזוזת השן בעצם, פנימה או החוצה, שברי שורשים ועוד חבלות, מומלץ שמומחה/מומחית ליישור שיניים או אורתודונט/ית יהיה/תהיה מעורב/ת בטיפול. הסיבה לכך היא המיומנות של המומחה להביא את השיניים למיקום האופטימאלי שלהן, בדרך כלל על פי צילומים שונים, וכן על פי הנדרש בפה עצמו. הזזת שיניים בחלל אינה הליך פשוט כלל ועיקר. היא דורשת לא רק ידע וניסיון אלא גם מיכשור מתאים ותובנות בכימות תזוזת השיניים וההשלכות שלהן, גם לאחר טראומה.

המלצה חשובה: במקרי טראומה רצוי לטפל במסגרת צוות שחבריו מכירים איש את רעהו. כלומר, כל המומחים האמורים לטפל במקרה יכירו זה את זה, את כישורי האחר, ובעיקר כאלו שמכירים את האחריות הרבה הכרוכה בתהליך. המתרפא אמור להיות בראש מעייני הצוות הזה. שלעולם לא יהיה מצב בו ילד/ה שנפגע/ה נשכח/ה באמצע תהליך של מעקב, טיפול הדרגתי, וכדומה. הכול חייב להיות מתוזמן בצורה מדויקת ביותר.

לידיעתכם: כל פגיעה/חבלה בשיניים שאירעה לתלמיד עד ה-1 לינואר 2019 מכוסה על ידי ביטוח מיוחד של משרד החינוך. מומלץ לשמור תיעוד של כל פרט מרגע התאונה/חבלה, כמו גם את הקבלות/חשבוניות ששלומו, ואף להתייעץ עם עורך דין המתמחה בדיני נזיקין בתחום הרפואה.

בברכה

ד"ר נפתלי ברזניאק

www.brezniak.com